Tirsdag klokken 13.22 opdagede forbipasserende, at der var ild i noget skovkrat ved en ejendom på Gistrup Hedevej syd for Aalborg. - Ejeren af ejendommen havde sat ild i noget kvas, og så var han kørt fra stedet. Derfor havde ilden nået at brede sig til et område på 40-50 kvadratmeter granskov. Men heldigvis blev det opdaget, fortæller Jakob Schmidt, indsatsleder ved Nordjyllands Beredskab. Der er knastørt derude! Han undrer sig over, at der igen og igen er så skødesløs en omgang med åben ild i en natur, der lige nu er knastør. - Altså, der er jo ikke nogen, der går rundt med paraply og gummistøvler, vel? Der er mange der tænker, at når naturen grønnes, som den gør lige nu, så kan man roligt tænde bål, eller afbrænde kvas og haveaffald. Men selv om vi har fået rigtig meget regn, så er der blevet ufatteligt hurtigt tørt, så mit bedste råd er altså, at man bare skal lade være!, understreger han. Ulovlig afbrænding Selvom Nordjyllands Beredskab hurtigt fik ilden under kontrol, så er sagen givet videre til politiet. Det er nemlig både ulovligt at afbrænde i et skovkrat, og desuden må man heller ikke forlade et bål - det er uagtsom omgang med åben ild. Og for at understrege hvor tør naturen er lige nu, så gik der ikke mere end 50 minutter før den næste anmeldelse om en naturbrand nåede Beredskabet. Denne gang var det en mindre brand ved Hadsund, der dog hurtigt blev slukket igen.

Referat:
Inden for kort tid måtte Beredskabet tirsdag ud til to naturbrande. Derfor advarer de endnu engang mod at undervurdere hvor tør naturen er.